Diari Oficial de la Generalitat Valenciana


Sumari del DOGV 4974, del 30-03-2005 (2005/3207)

ORDRE de 17 de març de 2005, de la Conselleria d'Agricultura, Pesca i Alimentació, per la qual s'estableix el procediment per a obtindre l'habilitació per a l'exercici de les professions d'enòleg, tècnic especialista en vitivinicultura i tècnic en elaboració de vins, regulades en el Reial Decret 595/2002 de 28 de juny.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/03/17/(1)/dof/vci/html**

### Dades del document

Número de DOGV
:   4974

Data del DOGV
:   30-03-2005

Secció del DOGV
:   I. DISPOSICIONS GENERALS

Número del document
:   2005/3207


Data del document
:   17-03-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * vi
    * procediment administratiu
    * legislació
    * qualificació del personal
    * professió gastronòmica
    * vinificació

ORDRE de 17 de març de 2005, de la Conselleria d'Agricultura, Pesca i Alimentació, per la qual s'estableix el procediment per a obtindre l'habilitació per a l'exercici de les professions d'enòleg, tècnic especialista en vitivinicultura i tècnic en elaboració de vins, regulades en el Reial Decret 595/2002 de 28 de juny. [2005/X3207]
  
La Llei 50/1998 de 30 de desembre, de Mesures Fiscals Administratives i de l'Ordre Social, en l'article 102 contempla les situacions transitòries dels qui hagen exercit les professions amb anterioritat a l'entrada en vigor de l'esmentada llei, possibilitant la seua habilitació per a continuar exercint-les.
  
A estos efectes el Reial Decret 595/2002 de 28 de juny, regula l'habilitació per a exercir professions d'enòleg, tècnic especialista en vitivinicultura i tècnic en elaboració de vins.
  
L'esmentat Reial Decret en l'article 10 estableix el procediment d'habilitació que hauran de seguir les comunitats autònomes i les seues resolucions.
  
En l'exercici de les competències que em confereix la Llei 5/1983, de 30 de desembre,
  
ORDENE
  
Article 1. Objecte
  
1. La present ordre té com a objecte establir, d'acord amb el que disposa l'article 102. quatre de la Llei 50/1998 de 30 de desembre i, en el Reial Decret 595/2002 de 28 de juny, el procediment per a obtindre l'habilitació per a l'exercici de les professions d'enòleg, tècnic especialista en vitivinicultura i tècnic en elaboració de vins, pels qui no tenint la titulació acadèmica legalment exigida complisquen les condicions establides en esta ordre.
  
2. L'habilitació a què es refereix l'apartat anterior faculta, exclusivament, per a l'exercici de la corresponent professió.
  
Article 2. Lloc, forma i termini de presentació de la sol·licitud d'habilitació per a l'exercici professional
  
1. Els interessats a obtindre l'habilitació per a l'exercici de les professions d'enòleg, tècnic especialista en vitivinicultura i tècnic en elaboració de vins que no tinguen la titulació legalment exigida hauran de presentar la seua sol·licitud d'acord amb el model de l'annex d'esta ordre en el Registre de la Conselleria d'Agricultura, Pesca i Alimentació, així com en els altres llocs i formes previstes en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
2. Els sol·licitants a què es refereix el paràgraf anterior hauran d'estar domiciliats o exercir la seua activitat professional, totalment o parcialment, a la Comunitat Autònoma Valenciana.
  
La sol·licitud haurà d'acompanyar-se d'una declaració jurada del sol·licitant on es comprometa a presentar una única sol·licitud.
  
3. El termini de presentació de les sol·licituds serà de sis mesos des de la data d'entrada en vigor d'esta ordre.
  
Article 3. Documentació a presentar amb la sol·licitud
  
Les sol·licituds s'hauran d'acompanyar de la documentació justificativa que acredite fefaentment haver desenvolupat durant almenys cinc anys anteriors a l'entrada en vigor de la Llei 50/1998 l'activitat professional.
  
Article 4. Comissió d'Avaluació
  
L'òrgan competent per a resoldre els procediments d'habilitació serà la Comissió.
  
L'examen i avaluació de les sol·licituds presentades, així com la proposta de reconeixement de l'habilitació, es durà a terme per una Comissió d'Avaluació constituïda en el si de l'Institut de Qualitat Agroalimentària, que tindrà la composició següent:
  
President: director de l'Institut de Qualitat Agroalimentària.
  
- Vocals:
  
- Cap del Servici de Promoció a la Qualitat Agroalimentària.
  
- Representant de l'Associació Valenciana d'Enòlegs.
  
- Cap del Servici de Viticultura i Enologia.
  
- Secretari tècnic: representant de l'Associació Valenciana d'Enòlegs membre de la Universitat Politècnica.
  
- Secretari: tècnic de l'administració General de la Conselleria d'Agricultura, Pesca i Alimentació.
  
Article 5. Criteris per a l'habilitació
  
Els criteris a valorar per a acreditar la pràctica professional exigida pel Reial Decret 595/2002 de 28 de juny, seran els aprovats per la Comissió d'Anàlisi amb data 29 de juny de 2004 i publicats en el Boletín Oficial del Estado el dia 26 de juliol de 2004.
  
Article 6. Resolució de sol·licituds
  
El termini màxim per a dictar i modificar la resolució expressa de les sol·licituds serà de tres mesos, comptant des de la data que la sol·licitud haja tingut entrada en el registre corresponent. Transcorregut eixe termini sense haver-se notificat cap resolució, l'interessat podrà entendre desestimada la seua sol·licitud per silenci administratiu.
  
Les resolucions per les quals es concedisca l'habilitació professional es publicaran en el Diari Oficial de la Generalitat Valenciana. I es comunicarà al Ministeri d'Agricultura, Pesca i Alimentació la relació de les persones a qui s'ha concedit l'habilitació professional, als efectes de la constància en el Registre d'Habilitacions.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 de març de 2005
  
El conseller d'Agricultura, Pesca i Alimentació,


Còpia Permalink ELI